Komunikazzjoni mill-Kummissjoni - Il-ħames Komunikazzjoni Nazzjonali mill-Komunità Ewropea skont il-Konvenzjoni ta' Qafas tan-NU dwar it-tiBdil fil-Klima (UNFCCC) (meħtieġa skont l-Artikolu 12 tal-Konvenzjoni ta' Qafas tan-Nazzjonijiet Uniti dwar it-Tibdil fil-Klima) {SEG(2009)1652} /* KUMM/2009/0667 finali */





[pic] | IL-KUMMISSJONI TAL-KOMUNITAJIET EWROPEJ | Brussel 3.12.2009 KUMM(2009)667 finali KOMUNIKAZZJONI MILL-KUMMISSJONI IL-ĦAMES KOMUNIKAZZJONI NAZZJONALI MILL-KOMUNITÀ EWROPEA SKONT IL-KONVENZJONI TA' QAFAS TAN-NU DWAR IT-TIBDIL FIL-KLIMA (UNFCCC) (meħtieġa skont l-Artikolu 12 tal-Konvenzjoni ta' Qafas tan-Nazzjonijiet Uniti dwar it-Tibdil fil-Klima) {SEG(2009)1652} WERREJ 1. Sommarju eżekuttiv 3 1.1. Ċirkostanzi Nazzjonali 4 1.2. Inventarju 6 1.3. Politiki u Miżuri 6 1.4. Previżjonijiet 7 1.5. Impatti, vulnerabbiltà u addattament 10 1.6. Riżorsi finanzjarji u trasferiment tat-teknoloġija 11 1.7. Riċerka u osservazzjoni sistematika 12 1.8. Edukazzjoni, taħriġ u għarfien pubbliku 13 1. SOMMARJU EżEKUTTIV Din hi l-ħames Komunikazzjoni Nazzjonali tal-Komunità Ewropea (KE) skont l-Artikolu 12 tal-Konvenzjoni ta' Qafas tan-Nazzjonijiet Uniti dwar t-Tibdil fil-Klima (UNFCCC). Il-KE u s-27 Stat Membru tagħha, kemm individwalment kif ukoll flimkien, issa ilhom attivi fl-azzjoni kontra t-tibdil fil-klima għal għadd ta' snin. Din l-azzjoni għamlet pass sinifikanti 'l quddiem fl-2008, meta pakkett integrat u ambizzjuż ta' politiki u miżuri sabiex jiġu indirizzati l-enerġija u t-tibdil fil-klima ġie miftiehem għall-KE. Il-pakkett fih proposti li jkopru: l-enerġija rinnovabbli, l-iskema għall-iskambju ta' kwoti tal-emissjonijiet (ETS tal-UE), l-isforzi kondiviżi tal-Istati Membri biex inaqqsu l-emissjonijiet mis-setturi li mhumiex fil-ETS tal-UE, u l-ħżin ġeoloġiku tad-diossidu tal-karbonju u jistipula miri speċifiċi għall-2020. Il-pakkett fih ukoll impenn legalment vinkolanti li sal-2020 l-emissjonijiet tal-gassijiet serra jitnaqqsu b'20 % meta mqabbla mal-livelli tal-1990. Fl-istess ħin li ntlaħaq ftehim dwar il-pakkett dwar l-enerġija u t-tibdil fil-klima, għadda regolament li jistabbilixxi standards tal-prestazzjoni għal karozzi ġodda tal-passiġġieri, u ġie miftiehem obbligu biex il-fornituri tal-fjuwils fossili jnaqqsu l-emissjonijiet tal-gassijiet serra mill-katina tagħhom kollha tal-produzzjoni tal-fjuwil. Żviluppi importanti riċenti oħra huma l-inklużjoni tal-attivitajiet tal-avjazzjoni fl-ETS tal-UE u direttiva ġdida li tippromwovi vetturi ekoloġiċi u effiċjenti fl-użu tal-enerġija għat-trasport bit-triq. Il-KE hija attiva fl-implimentazzjoni ta' politiki u kontinwament tiżviluppa oħrajn ġodda ħalli tlaħħaq maċ-ċirkustanzi dejjem jinbidlu. Dawn l-iżviluppi ta' politika huma sostnuti mir-riċerka dwar is-sistema tal-klima, il-fehim tal-impatti tat-tibdil fil-klima u l-identifikazzjoni tal-alternattivi għall-mitigazzjoni u l-addattament. Sett ta' proġetti jiffoka fuq it-teknoloġiji u l-istrateġiji biex jitnaqqsu l-emissjonijiet tal-gassijiet serra minn setturi ekonomiċi speċifiċi, bħalma huma l-enerġija u t-trasport. Il-politiki li diġà jeżistu qed iħallu effett, pereżempju, mill-2003, il-konsum tal-enerġija per capita fl-UE-27 naqas bil-mod. Fil-perjodu bejn 1990-2007, l-emissjonijiet tal-gassijiet serra naqsu wkoll. Mill-1996 l-intensità tal-enerġija primarja kompliet issegwi xejra 'l isfel. L-użu ta' forom rinnovabbli ta' enerġija wkoll żdied sostanzjalment. Bil-miżuri eżistenti u bl-użu tal-mekkaniżmi ta' Kjoto l-UE-15 mistennja tilħaq l-mira tagħha ta' Kjoto. Nimxu 'l quddiem lejn l-2020; bil-miżuri eżistenti l-emissjonijiet previsti tal-UE-15 (bl-esklużjoni tal-LULUCG[1]) huma mistennija li jilħqu livell ta' stabbiltà bejn wieħed u ieħor simili għall-livelli tal-2010, filwaqt li l-emissjonijiet tal-UE-27 sħiħa huma mistennija li jonqsu xi ftit qabel ma jmorru lura għal-livelli tal-2005, sal-2020. Madankollu, bil-miżuri addizzjonali fis-seħħ huwa previst li l-emissjonijiet tal-UE-27 ser ikomplu jonqsu bl-istess rata sal-2020, tnaqqis ta' 15 % meta mqabbel mal-livelli tal-1990 (għalkemm il-previżjonijiet ta' ħafna Stati Membri għadhom ma jqisux l-impatt sħiħ tal-politiki klimatiċi ġodda proposti). Fir-rigward tal-LULUCF, id-dejta disponibbli mill-għoxrin Stat Membru turi li t-tneħħijiet netti ġeneralment żdiedu matul il-perjodu bejn l-1990 u l-2007. Madankollu, l-assorbiment nett tal-karbonju mil-LULUCF huwa mistenni li jonqos rapidament sal-2020, u jerġa' lura lejn għal-livelli tal-1990. Għalhekk, l-emissjonijiet netti tal-gassijiet serra mil-LULUCF jistgħu jiżdiedu sal-2020. Filwaqt li t-tnaqqis tal-emissjonijiet tal-gassijiet serra huwa tal-akbar importanza sabiex jiġi evitat tibdil perikoluż fil-klima, il-KE tirrikonoxxi wkoll li xi impatti huma inevitabbli minħabba l-emissjonijiet tal-imgħoddi. Il-KE għalhekk qiegħda tirriċerka u tieħu azzjoni biex tifhem dawn l-impatti, tiżviluppa risponsi ta' addattament u tassisti pajjiżi li qegħdin jiżviluppaw biex isaħħu l-kapaċità tagħhom li jindirizzaw it-tibdil fil-klima. Din l-azzjoni tinkludi approċċ aktar ikkoordinat dwar l-iżvilupp ta' politika permezz ta' White Paper biex tiddefinixxi d-direzzjoni politika tal-KE fis-snin li ġejjin. Flimkien mal-azzjoni domestika fuq it-tibdil fil-klima, il-KE hija impenjata bis-sħiħ biex tassisti lill-pajjiżi li qegħdin jiżviluppaw fil-ġlieda kontra l-faqar u biex jintlaħqu l-Miri tan-NU tal-Iżvilupp għall-Millennju . Il-ġlieda kontra t-tibdil fil-klima tagħmel parti integrali minn din l-aġenda. Fis-snin riċenti l-kooperazzjoni speċifika dwar it-tibdil fil-klima ssaħħet sinifikament f'firxa ta' oqfsa differenti. Il-kontributi finanzjarji tal-KE b'rabta mat-tibdil fil-klima baqgħu jiżdiedu matul dawn l-aħħar ftit snin. Il-KE tirrikonoxxi l-importanza tal-għarfien pubbliku u l-edukazzjoni u t-taħriġ dwar it-tibdil fil-klima. Bħala parti mill-preparazzjoni ta' din il-Komunikazzjoni saret konsultazzjoni ta' sitt ġimgħat li talbet reazzjoni mingħand l-organizzazzjonijiet Ewropej b'rabta mal-aġenda tat-tibdil fil-klima. Din ir-reazzjoni għenet biex titjieb il-preżentazzjoni ta' ċerta informazzjoni f'din il-Komunikazzjoni. Barra minn dan, ingħatat firxa ta' opinjonijiet dwar il-progress riċenti fil-politika tal-UE għall-klima. Filwaqt li fil-biċċa l-kbira dawn kienu pożittivi, partikolarment fir-rigward tal-pakkett riċenti tal-Enerġija u l-Klima, huma qajmu wkoll xi punti ta' tħassib u indikaw l-oqsma fejn il-partijiet interessati ħassew li kienet tenħtieġ aktar azzjoni. B'viżjoni li tmur lil hinn mill-2012, il-mira miftiehma tal-UE hija li tillimita ż-żieda fil-medja tat-temperatura dinjija għal anqas minn 2ºC meta mqabbla mal-livelli preindustrijali. Jekk ikomplu x-xejriet attwali tal-emissjonijiet, dan il-limitu jistà jkun diġà nqabeż fl-2050. Sabiex iż-żieda fil-medja tat-temperatura dinjija tinżamm taħt 2oC ser ikunu meħtieġa sforzi sinifikanti ta' addattament. Il-KE temmen li hemm tliet sfidi ewlenin biex dan jintlaħaq: miri u azzjonijiet; finanzjament; u bini ta’ suq dinji effikaċi tal-karbonju. Il-ftehim internazzjonali ta' wara l-2012 għandu jkun ambizzjuż u komprensiv biżżejjed, jipprovdi għal tnaqqis komparabbli mill-pajjiżi żviluppati kollha u jinkludi azzjoni xierqa mill-pajjiżi li qegħdin jiżviluppaw biex jillimitaw l-emissjonijiet. Jekk dan il-ftehim jintlaħaq il-KE għandha impenn sod li żżid il-mira tat-tnaqqis għal 30 % mill-mira vinkolanti ta' 20 % li diġà tinsab fis-seħħ. Ċirkostanzi Nazzjonali Popolazzjoni - L-UE issa għandha 27 Stat Membru wara l-adeżjoni tal-Bulgarija u tar-Rumanija fl-1 ta' Jannar 2007. Il-popolazzjoni tal-UE-27 kompliet tikber, b'xi 0.3 % fis-sena, xejra simili għal dik fir-Raba' Komunikazzjoni Nazzjonali (KN). Ekonomija - Il-PDG tal-UE-27 kiber bl-istess rata (madwar 2.3 % mill-1995-2007), xprunat l-aktar minn tkabbir qawwi fis-settur tas-servizzi. Enerġija - Il-konsum primarju u finali totali tal-enerġija kiber matul il-perjodu bejn 1990-2007 (b'madwar 0.5 % fis-sena), għalkemm din ir-rata stabbilizzat ruħha fis-snin riċenti. - Ix-xejra rrappurtata fir-raba' KN ta' bidla fit-taħlita tal-fjuwil primarju mill-faħam għall-gass kompliet. Madankollu, ir-rata tat-tkabbir fis-sorsi ta' enerġija rinnovabbli (xprunata l-aktar mir-riħ u l-bijomassa) żdiedet mill-2002 'l quddiem. - Id-dipendenza tal-UE fuq il-fjuwils fossili importati żdiedet aktar rapidament fil-perjodu mir-raba' KN u qiegħda twassal għal tħassib dwar is-sigurtà tal-enerġija. Trasport - Iż-żieda fil-konsum finali tal-enerġija kienet xprunata sew mit-tkabbir li baqa' jiżdied tad-domanda għall-enerġija fit-trasport. - Kemm it-trasport tal-merkanzija kif ukoll tal-passiġġieri komplew jikbru ħafna mill-1990. Iż-żieda fit-trasport tal-passiġġieri bdiet turi diżakkoppjament żgħir mit-tkabbir ekonomiku. Użu tal-art, agrikoltura u forestrija - B'mod ġenerali l-proporzjon ta' art użata għall-agrikoltura naqas f'ħafna mill-Istati Membri b'xi 10 % mill-1990 sal-2005. L-erja bil-foresti (mingħajr art oħra bis-siġar) żdiedet b'xi 8 % matul l-istess perjodu. Inventarju - It-total tal-emissjonijiet ta' gassijiet serra fl-UE-27 (mingħajr il-LULUCF) naqas b'9.3 % mill-1990 sal-2007. Fl-UE-15 it-total tal-emissjonijiet ta' gassijiet serra naqas b'4.3 % matul l-istess perjodu. Kemm fl-UE-27 u fl-UE-15 l-akbar bidla relattiva kienet fis-settur tal-iskart fejn l-emissjonijiet tas-CH4 mill-miżbliet ġestiti tal-iskart solidu naqset sostanzjalment. - Skont il-medja tal-aħħar ħames snin, l-emissjonijiet tal-UE-15 (mingħajr il-LULUCF) kienu 3.1 % taħt il-livell tas-sena bażi tagħhom. - L-emissjonijiet tal-gassijiet serra totali naqsu b'1.2 % fl-UE-27 u b'1.6 % fl-UE-15 fl-2007 meta mqabbla mal-2006. Dan seħħ l-aktar minħabba t-tnaqqis fl-emissjonijiet ta' CO2 fis-setturi tad-djar domestiċi u s-servizzi, minħabba l-kundizzjonijiet isħan tat-temp fl-2007 meta mqabbla mas-sena preċedenti u minħabba li nbidlu t-tipi ta' fjuwils li nxtraw (mill-2007 sal-2006 u l-2008) minħabba l-varjazzjonijiet fil-prezz tal-fjuwil. Politiki u Miżuri - Ħafna politiki u miżuri eżistenti fil-livell tal-KE qegħdin jiġu msaħħa ħalli jilħqu l-miri tal-pakkett integrat dwar l-enerġija u t-tibdil fil-klima. - Il-KE impenjat ruħha li sal-2020 tnaqqas l-emissjonijiet tal-gassijiet serra mill-anqas b'20 % meta mqabbla mal-1990, b'impenn sod li żżid din il-mira għal 30 % jekk jintlaħaq ftehim internazzjonali sodisfaċenti. - Il-KE impenjat ruħha li tforni 20 % tal-konsum totali tal-enerġija finali gross tal-UE b'sorsi rinnovabbli (fosthom l-elettriku, it-tisħin u t-trasport) sal-2020, issupplimentat minn mira li teħtieġ li fl-2020 il-proporzjon tal-enerġija minn sorsi rinnovabbli fil-forom kollha ta' trasport ikun mill-anqas 10 % tal-konsum finali fit-trasport. - Il-KE impenjat ruħha li sal-2020 tnaqqas b'20 % il-konsum tal-enerġija primarja totali, meta mqabbel mal-bażi fejn Jibqa' Kollox Kif Inhu (Business as Usual). - L-Iskema għall-Iskambju ta' Kwoti tal-Emissjonijiet tal-UE) issa tinsab fit-tieni fażi tagħha (2008-2012), imsaħħa mill-esperjenza miksuba matul l-ewwel fażi (2005-2007). Fil-Fażi III huma ppjanati aktar tisħiħ u espansjoni, fosthom l-inkorporazzjoni fl-iskema tas-settur tal-avjazzjoni (saħansitra mill-2012). - L-iżviluppi riċenti jinkludu wkoll leġiżlazzjoni ġdida dwar it-tnaqqis tal-emissjonijiet tal-gassijiet serra mis-setturi mhux koperti mill-ETS tal-UE, il-ġbir u l-ħżin tal-karbonju, standards tal-prestazzjoni tal-emissjonijiet għal karozzi ġodda tal-passiġġieri, il-produzzjoni tal-fjuwils tat-trasport u vetturi tat-trasport bit-triq effikaċi fl-użu tal-enerġija. - Għeluq b'suċċess tan-negozjati internazzjonali dwar it-tibdil fil-klima f'Kopenħagen f'Diċembru 2009 huwa prijorità ewlenija għall-UE. Previżjonijiet - Skont il-Protokoll ta' Kjoto, l-UE-15 adottat mira li bejn l-2008 u l-2012 tnaqqas l-emissjonijiet b'medja ta' 8 %, meta mqabbla mas-sena bażi tal-emissjonijiet. Fl-2010 l-emissjonijiet tal-gassijiet serra fl-UE-15 huma previsti li jkun 7.5 % anqas mill-emissjonijiet tas-sena bażi (miżuri eżistenti jnaqqsu l-emissjonijiet bi 320 miljun tunnellata meta mqabbla mas-sena bażi tal-emissjonijiet ta' 4266 miljun tunnellata). Fl-2010 l-implimentazzjoni ta' miżuri addizzjonali hija mistennija li tnaqqas l-emissjonijiet tal-UE-15 għal 9.2 taħt l-emissjonijiet tas-sena bażi (miżuri addizzjonali jnaqqas l-emissjonijiet bi 73 miljun tunnellata oħra meta mqabbla mal-emissjonijiet tas-sena bażi). L-emissjonijiet tal-UE-15 fl-2010, meta jitqies l-impatt mistenni tal-politiki u l-miżuri domestiċi, huma għalhekk ipprojettati li jkunu 1.2 punti perċentwali anqas mill-mira ta' Kjoto fl-2010. - L-intenzjoni tal-Istati Membri tal-UE li jużaw mekkaniżmi flessibbli mistennija li żżid id-drittijiet previsti tal-emissjonijiet għall-UE-15 fil-perjodu tal-impenn b'2.2 % oħra meta mqabbla mal-emissjonijiet tas-sena bażi għal 94.2 % (93 miljun tunnellata), filwaqt li l-użu tas-sinks tal-karbonju huwa mistenni li jżidhom b'1.0 % oħra għal 95.2 % (42 miljun tunnellata) meta mqabbla mal-emissjonijiet tas-sena bażi. Barra minn dan, ix-xiri ta' krediti tal-emissjonijiet li jinħoloq mill-mekkaniżmi flessibbli mill-operaturi tal-EST tal-UE huwa mistenni li jżid id-drittijiet previsti tal-emissjonijiet fil-perjodu tal-impenn b'1.4 % oħra għal 96.6 % (61.2 miljun tunnellata) meta mqabbla mal-emissjonijiet tas-sena bażi. Illustrazzjoni - 1 Emissjonijiet u previżjonijiet ta' gassijiet serra fil-UE-15 (mingħajr il-LULECF) għax-xenarji 'b'miżuri u 'b'miżuri addizzjonali', l-UE-15 1990-2020 [pic] Illustrazzjoni - 2 Emissjonijiet u previżjonijiet ta' gassijiet serra fil-UE-27 (mingħajr il-LULECF) għax-xenarji 'bil-miżuri' u 'bil-miżuri addizzjonali' [pic] Nota: L-indiċi fl-assi vertikali jirreferi għas-sena bażi għall-UE-15, jiġifieri l-emissjonijiet ta' CO2, CH4 u N2O fl-1990 u l-emissjonijiet ta' gassijiet F fl-1995 (bl-eċċezzjoni tal-Awstrija, Franza u l-Italja fejn is-sena bażi għall-gassijiet F hija l-1990). Dan ifisser li l-valur għall-1990 mhuwiex preċiżament 100 għall-UE-15. Peress li l-UE-27 ma għandhiex mira kollettiva għall-Kjoto u għalhekk ma għandhiex sena bażi kollettiva, l-indiċi fl-assi vertikali jirreferi għall-emissjonijiet tal-UE-27 fl-1990. - Meta jitqies li l-Istati Membri bi ħsiebhom jużaw il-mekkaniżmi ta' Kjoto, l-effett tas-sinks tal-karbonju u tal-ETS tal-UE, flimkien mal-effett tal-miżuri domestiċi, l-UE-15 huma mistennija jaqbżu l-mira tagħhom b'5.8 punti perċentwali fl-2010 (bl-emissjonijiet projettati jkunu 3677 miljun tunnellata). - L-emissjonijiet tal-gassijiet serra fl-UE-27 huma projettati li jkunu 9.7 % taħt il-livelli tal-1990 fl-2010 b'riżultat tal-miżuri implimentati u 11.4 % taħt il-livelli tal-1990 fl-2010 meta l-miżuri ppjanati jitqiesu wkoll. - L-emissjonijiet tal-UE-27 huma attwalment projettati li jkunu 6.4 % taħt il-livelli tal-1990 fl-2020 skont ix-xenarju "bil-miżuri eżistenti" u 14.3 % taħt il-livelli tal-1990 skont ix-xenarju "bil-miżuri addizzjonali", meta mqabbla mal-mira tal-UE biex jitnaqqsu l-emissjonijiet b'20 % meta mqabbla mal-1990. Madankollu, il-biċċa l-kbira tal-Istati Membri (16) għadhom ma qisux il-Pakkett 2020 tal-UE għall-Klima u l-Enerġija fl-estimi projettati tagħhom. - 20 Stat Membru għadhom ma qisux l-impatt tal-kriżi finanzjarja fl-aħħar estimi tal-previżjonijiet tagħhom. Impatti, vulnerabbiltà u addattament - Mir-Raba' Komunikazzjoni Nazzjonali, sar ħafna progress fil-valutazzjoni tal-impatti tat-tibdil fil-klima u fl-iżvilupp tal-politika ta' addattament fl-Ewropa. - Ir-Raba' Rapport ta' Valutazzjoni (4AR) tal-Grupp ta' Esperti Intergovernattiv dwar it-Tibdil fil-Klima (IPCC) li ħareġ fl-2007 pprovda evidenza konklużiva li t-tibdil fil-klima huwa kkawżat mill-emissjonijiet ta' gassijiet serra prodotti mill-bniedem u pprovda impetus ġdid għar-riċerka dwar it-tibdil fil-klima u l-iżvilupp tal-politika fl-Ewropa. Ir-riċerkaturi Ewropej taw kontribut sinifikanti f'dan l-isforz billi appoġġaw il-proċess u pprovdew evidenza xjentifika ġdida li ntużat fil-valutazzjoni. - Mill-pubblikazzjoni tal-4AR tal-IPCC, ġew osservati rati ogħla ta' tibdil. Ir-rapporti tal-Aġenzija Ewropea għall-Ambjent (EEA), iċ-Ċentru Konġunt tar-Riċerka tal-KE (ĊKR-IES) u l-proġetti ffinanzjati mill-KE mill-Programm Kwadru għar-Riċerka pprovdew evidenza ġdida li t-tibdil fil-klima ser ikollu implikazzjonijiet sinifikanti madwar l-Ewropa u lil hinn. Għadd ta' programmi ta' riċerka ġodda qegħdin jiġu ffinanzjati biex itejbu l-fehim tagħna tal-addattament. - Il-KE adottat approċċ aktar koordinat għall-iżvilupp tal-politika u ppubblikat White Paper dwar l-addattament għat-tibdil fil-klima biex tiddefinixxi d-direzzjoni tal-politika tal-KE fis-snin li ġejjin. Il-KE attwalment qiegħda taħdem fuq it-tfassil ta' Qafas ta' Addattament biex tnaqqas il-vulnerabbiltà tal-KE għall-impatti tat-tibdil fil-klima. Dan il-qafas ser jikkumplimenta u jsaħħaħ l-azzjonijiet meħuda mill-Istati Membri tal-UE. Il-White Paper dwar l-Addattament ħarġet f'April 2009. - Il-KE ressqet għadd ta' inizjattivi biex tgħin lill-pajjiżi li qed jiżviluppaw fl-isforzi tagħhom biex jadottaw għat-tibdil fil-klima. Pereżempju, l-Alleanza Globali Kontra t-Tibdil fil-Klima, imnedija fl-2007 sabiex issaħħaħ il-kooperazzjoni bejn il-KE u l-pajjiżi li qegħdin jiżvilppaw, iġġedded l-impenn tal-KE li tagħmel it-tibdil fil-klima parti integrali fil-kooperazzjoni għall-iżvilupp u tipprovdi appoġġ tekniku u finanzjarju għall-addattament tal-Pajjiżi l-Anqas Żviluppati (LDCs) u tal-Istati Gżejjer Żgħar li Qed Jiżviluppaw (SIDS). - Il-Kummissjoni Ewropea qiegħda tiżviluppa "Entità tar-rilaxx" Ewropea tal-aħħar u l-aħjar informazzjoni - għodda u database tal-IT dwar l-impatt tat-tibdil fil-klima, il-vulnerabbiltà u l-aħjar prattiki għall-addattament. - L-addattament għat-tibdil fil-klima huwa mfixkel mill-inċertezzi kbar dwar il-kundizzjonijiet klimatiċi tal-futur - ix-xita, ix-xemx, it-temperatura - fil-livell lokali. Sistema sostenibbli fuq perjodu twil ta' żmien għall-osservazzjoni tal-pjaneta hija kundizzjoni meħtieġa biex jitnaqqsu dawn l-inċertezzi. Il-KE tinsab fil-proċess li tistabbilixxi sistema bħal din permezz tal-inizjattiva tal-Monitoraġġ Globali għall-Ambjent u għas-Sigurtà[2] u n-Netwerk Ewropew tal-Osservazzjoni u d-Dejta dwar l-Ibħra[3] Riżorsi finanzjarji u trasferiment tat-teknoloġija - Mir-Raba' Komunikazzjoni Nazzjonali, intużat kategorizzazzjoni aktar preċiża u dettaljata tat-tip ta' proġetti marbuta mat-tibdil tal-klima ħalli tingħata stampa aktar ċara tal-livell tal-kontributi finanzjarji ddedikati għal attivitajiet differenti marbuta mat-tibdil fil-klima, b'żieda fl-użu tal-Indikaturi ta' Rio biex jiġi identifikat l-element marbut mat-tibdil fil-klima fil-proġetti. - Il-kontributi finanzjarji tal-KE[4] minn proġetti ta' żvilupp ta' programmi b'kooperazzjoni esterna marbuta mat-tibdil fil-klima fil-pajjiżi li qegħdin jiżviluppaw baqgħu jiżdiedu minn EUR 160 miljun fl-2004 għal EUR 318 miljun fl-2007[5]. Dawn il-proġetti mhumiex proġetti tal-Mekkaniżmu għal Żvilupp Nadif. - L-importanza tal-azzjonijiet għall-addattament għat-tibdil fil-klima baqa' dejjem jikber, kif jindikaw ir-riżorsi finanzjarji dejjem jiżdiedu[6] impenjati għal dan il-qasam. - Il-Komunkazzjoni: 'Żieda fil-finanzjament internazzjonali għall-klima: Pjan Ewropew għall-ftehim ta’ Kopenħagen', adottat fl-10 ta' Settembru 2009 jippreżenta pjan biex jiżdied il-finanzjament internazzjonali biex jgħin lill-pajjiżi li qegħdin jiżviluppaw jiġġieldu t-tibdil fil-klima. Jirrikonoxxi li l-kwistjoni tal-finanzjament hija ċentrali għall-prospetti li jintlaħaq ftehim ambizzjuż f'Kopenħagen. - Hemm għadd ta' mekkaniżmi u inzijattivi finanzjarji ġodda biex isostnu din l-attenzjoni akbar fuq it-tibdil fil-klima, bħall-Fond Globali għall-Effiċjenza Enerġetika u l-Enerġija Rinnovabbli (GEEREF), l-Alleanza Globali Kontra t-Tibdil fil-Klima (GGCA) u l-Faċilità Enerġetika tal-UE-AKP, fejn din tal-aħħar għandha għan differenti iżda tikkontribwixxi ugwalment b'mod sinifikanti fil-ġlieda kontra t-tibdil fil-klima. - It-tibdil fil-klima żamm rwol prominenti fis-(Seba') Programm Kwadru Ewropew għar-Riċerka, fosthom għadd ta' inizjattivi u proġetti li għandom l-għan speċifiku li jgħinu lill-pajjiżi li qegħdin jiżviluppaw fil-kwistjonijiet relatati mat-tibdil fil-klima. Mill-2004, istituzzjonijiet minn Partijiet li mhumiex fl-Anness I ibbenefikaw minn EUR 19.3 miljun f'fondi mill-KE għal attivitajiet ta' riċerka. Riċerka u osservazzjoni sistematika - Mir-Raba' Komunikazzjoni Nazzjonali, kien hemm żviluppi ewlenin fir-riċerka fit-tibdil fil-klima fil-livell tal-KE, partikolarment fis-Seba' Programm Kwadru (FP7) għar-Riċerka u l-Iżvilupp teknoloġiku li beda fl-2007: - Il-baġit totali tas-Seba' Programm Kwadru jammonta għal EUR 50.52 biljun matul il-perjodu (2007-2013) li jirrappreżenta żieda ta' 65 % meta mqabbel mal-baġit tas-Sitt Programm Kwadru f'termini medji annwali. L-istruttura tas-Seba' Programm Kwadru hija akbar u aktar integrata, b'erba' oqsma prinċipali - "Kooperazzjoni", "Nies", "Ideat" u "Kapaċitajiet" (bil-ħames qasam, l-Euratom EUR 2.75 biljun, iddedikati għar-riċerka nukleari). L-iżvilupp sostenibbli ġie mdaħħal bħala komponent u mira għar-riċerka kollha tal-UE. - Il-qasam prinċipali, "Kooperazzjoni" (64 % tal-baġit tas-Seba' Programm Kwadru), jikkonsisti minn għaxar temi, fosthom "l-Ambjent (li jinkludi t-tibdil fil-klima)"[7] li ngħata EUR 1.89 biljun matul il-perjodu 2007-2013, u li minnhom 14 % iffinanzjati mill-2007 huma relatati ma' proġetti ta' riċerka dwar il-klima, dwar is-sistema klimatika, il-fehim tal-impatti tat-tibdil fil-klima u l-identifikazzjoni ta' alternattivi għall-mitigazzjoni u l-addattament. - Proġetti ta' riċerka ffinanzjati f'temi bħall-Monitoraġġ Globali u tal-Ispazju għall-Ambjent u għas-Sigurtà (GMES), l-Enerġija, it-Trasport, l-Agrikoltura u s-Sajd fil-komponent "Kooperazzjoni" tas-Seba' Programm Kwadru jikkontribwixxu għar-riċerka dwar is-sistema klimatika, il-fehim tal-impatti tat-tibdil fil-klima u l-identifikazzjoni tal-alternattivi għall-mitigazzjoni u l-addattament. Proġetti addizzjonali ta' riċerka rilevanti għall-klima jingħataw finanzjament fil-komponenti "Nies", "Ideat" u "Kapaċitajiet" tas-Seba' Programm Kwadru. Mill-2003, l-infiq fir-riċerka dwar il-klima fil-Programm Kwadru tal-KE huwa stmat għal kważi EUR 570 miljun. - Proġetti ta' riċerka ffinanzjati fl-oqsma tal-GMES (EUR 1.43 biljun fis-Seba' Programm Kwadru, l-Enerġija (EUR 2.35 biljun), it-Trasport (EUR 4.16 biljun), l-Agrikoltura u s-Sajd (EUR 1.93 biljun) huma strumentali għas-sostenn tar-riċerka rilevanti għall-implimentazzjoni ta' miżuri ta' mitigazzjoni u addattament fosthom l-iżvilupp ta' teknoloġiji rilevanti. Proporzjon kbir tar-riċerka mwettqa f'dawn l-oqsma huwa relatat mat-tnaqqis fl-emissjonijiet tal-gassijiet serra. - L-Unjoni Ewropea adottat pjan strateġiku biex tħaffef l-iżvilupp u l-użu ta' teknoloġiji kosteffettiv b'użu baxx ta' karbonju permezz ta' pjanar strateġiku konġunt u implimentazzjoni aktar effikaċi tal-programmi. - Skont il-Pjan Strateġiku għat-Teknoloġija tal-Enerġija (il-Pjan-SET), adottat fl-2007, ir-riċerka fit-teknoloġiji b'użu baxx ta' karbonju hija kkonċentrata fuq dawk it-teknoloġiji li jistgħu jsostnu bl-aħjar mod l-ilħiq tal-miri "20-20-20" tal-UE (żieda ta' 20 % fl-effiċjenza fl-użu tal-enerġija, żieda ta' 20 % fis-sorsi tal-enerġija rinnovabbli, tnaqqis ta' 20 % fl-emissjonijiet) sal-2020. Il-Pjan-SET jinteressa primarjament lill-fondi tas-Seba' Programm Kwadru ("Enerġija"). Lil hinn mill-kontributi standard tas-Seba' Programm Kwadru, fl-2009, ir-riċerka fl-użu tar-riħ (EUR 565 miljun) u l-ġbir u l-ħżin tad-diossidu tal-karbonju (EUR 1050 miljun) għandhom baġit approvat addizzjonali fil-Pjan Ewropew tal-Irkupru Ekonomiku, li għandu jintuża sal-aħħar tal-2010. Qegħdin jiġu ppreparati proposti oħra għal supplimenti għall-fondi tal-Pjan-SET. - Fis-Seba' Programm Kwadru ddaħħlet għodda ġdida - magħrufa bħala l-Inizjattivi Konġunti għat-Teknoloġija (JTIs)[8] - li tgħaqqad investiment mis-settur privat u/jew finanzjament pubbliku nazzjonali u Ewropew. Il-JTI Sema Nadif kif ukoll il-JTI Ċelloli tal-Idroġenu u l-Fjuwil jimmiraw b'mod dirett li jnaqqsu l-emissjonijiet tal-gassijiet serra fis-settur aeronawtiku u t-trasport tal-wiċċ u l-applikazzjonijiet stazzjonarji. - Fis-Seba' Programm Kwadru ddaħħlet il-kooperazzjoni internazzjonali ma' kwalunkwe riċerkatur jew istituzzjoni minn pajjiż terz li tkun kapaċi tipparteċipa fis-sejħiet tas-Seba' Programm Kwadru. Barra minn dan, fil-programm ta' kooperazzjoni, hemm proġetti ddedikati speċifikament għall-kooperazzjoni internazzjonali. Sa issa 6 % tal-parteċipanti kollha huma minn pajjiżi terzi, fosthom minn pajjiżi li qegħdin jiżviluppaw. - Ir-riċerka fil-klima mwettqa miċ-Ċentru Konġunt tar-Riċerka tal-KE (baġit totali ta' EUR 1.75 biljun fis-Seba' Programm Kwadru) ipprovdiet sostenn għall-politiki tal-UE tat-tibdil fil-klima u kabbret l-għarfien xjentifiku dwar it-tibdil fil-klima. - Fl-aħħar nett, ġie stabbilit il-Kunsill Ewropew tar-Riċerka (KER), bil-għan li jħeġġeġ xjenza innovattiva proposta mir-riċerkaturi ewlenin stess. Il-KER li b'mod effettiv ser jaħdem bħala kunsill nazzjonali tar-riċerka fil-livell tal-KE, ser ikollu wkoll ir-responsabbiltà għall-implimentazzjoni tal-proġett. Edukazzjoni, taħriġ u għarfien pubbliku Żviluppi ewlenin li seħħu fil-KE mir-Raba' Komunikazzjoni Nazzjonali jinkludu: - Kampanji ta' għarfien pubbliku dwar it-tibdil fil-klima: - Kampanja Tibdil fil-Klima (2006-2009) - Kampanja Ewropea għall-Enerġija Sostenibbli (2005-2011) - Kampanja ta' Azzjoni dwar il-Klima (2007-2009) - Il-Patt tas-Sindki dwar l-enerġija u l-klima (mill-2008 'l quddiem) - Il-Programm il-ġdid Tagħlim Tul il-Ħajja (2007-2012) b'għadd dejjem jikber ta' proġetti edukattivi u ta' taħriġ relatati mat-tibdil fil-klima - Stħarriġiet tal-Eurobarometer dwar l-attitudnijiet tal-Ewropej f'dak li għandu x'jaqsam mat-tibdil fil-klima (2008 u 2009) - Il-websajt tal-Aġenti Ekoloġiċi għat-tfal (mill-2008 'l quddiem) - Żvilupp ta' firxa wiesgħa ta' riżorsi u għodod onlajn li jżidu l-għarfien pubbliku u jedukaw dwar it-tibdil fil-klima - L-Istitut Ewropew tal-Innovazzjoni u t-Teknoloġija (EIT) inħoloq fl-2009 biex isostni modi ġodda għall-ħolqien u l-promozzjoni tal-innovazzjoni fl-Ewropa. L-enerġija sostenibbli u l-mitigazzjoni u tat-tibdil fil-klima l-addattament għal dan it-tibdil huma fost il-prijoritajiet tal-EIT. It-test sħiħ tal-Ħames Komunikazzjoni Nazzjonali tal-KE jinsab fid-Dokument ta' Ħidma tal-Persunal u jikkonsisti minn erba' volumi (Parti 1, 2a, 2b u 3). [1] Użu tal-art, Tibdil fl-Użu tal-Art u l-Forestrija [2] Monitoraġġ Globali għall-Ambjent u għas-Sigurtà (MGAS): għal qalbna dinja iżjed protetta Brussell, 12.11.2008, COM(2008) 748 finali [3] Nibnu infrastruttura Ewropea tal-għarfien dwar il-baħar: Pjan ġenerali għal Netwerk Ewropew tal-Osservazzjoni u d-Dejta dwar il-Baħar, SEC (2009) 499 (finali), l-4ta' April 2009 [4] Mill-finanzjament mingħand il-Kummissjoni Ewropea - id-database tal-proġetti tad-DĠ AIDCO. [5] Dawn iċ-ċifri jinkludu fondi lil tliet pajjiżi (ir-Russja, l-Ukraina u t-Turkija) fl-Anness I (UNFCCC), fejn strument tal-UE jkopri kemm il-pajjiżi fl-Anness 1 u dawk li mhumiex fl-Anness 1. Fl-2004, dan kien jammonta għal EUR 3.95 miljun, fl-2005 kien jammonta għal EUR 2.8 miljun, fl-2006 kien jammonta għal EUR4.3 miljun u għall-2007 kien jammonta għal EUR 22 miljun. [6] Dawn iċ-ċifri jirrappreżentaw il-proġetti li huma speċifikament dwar l-adattament u ma jinkludux proġetti ta' mitigazzjoni li għandhom ukoll element ta' adattament. Konsegwentement, iċ-ċifra totali għall-attivitajiet kollha tal-adattament x'aktarx li hija ogħla. [7] Fis-Sitt Programm Kwadru, ir-riċerka fit-tibdil fil-klima kienet iffinanzjata taħt il-qasam tematiku sottoprijoritarju "Żvilupp sostenibbli, it-tibdil globali u l-ekosistemi". Miżuri speċifiċi b'appoġġ għall-"kooperazzjoni internazzjonali" appoġġata wkoll minn għadd kbir ta' kollaborazzjonijiet internazzjonali b'rabta mas-sostenibbiltà ambjentali u tal-ekosistemi u l-kwistjonijiet tas-sigurtà tal-ikel b'rilevanza diretta għat-tibdil fil-klima fil-pajjiżi li qegħdin jiżviluppaw. [8] L-istrutturi dedikati li jimplimettaw il-JTIs huma entitajiet legali indipendenti, b'baġit u persunal dedikati. Il-Kummissjoni Ewropea hija membru fundatur ta' kull JTI u tgawdi dritt ta' veto fuq għadd ta' punti predefiniti.